AOT เด้ง 3% โบรกคาดปี 66 พลิกกำไร 1.27 หมื่นลบ. รับภาพท่องเที่ยวดีขึ้น ชูเป้า 73 บ.
AOT เด้ง 3% โบรกคาดปี 66 พลิกกำไร 1.27 หมื่นลบ. รับผลบวกจากนโยบายรัฐบาลและจะเดินหน้าเปิดประเทศรับนักท่องเที่ยวต่างประเทศ หนุนภาพท่องเที่ยวดีขึ้น แนะ “ซื้อ” เป้า 73 บ.
3 มี.ค. 2565

ผู้สื่อข่าวรายงานว่าวันนี้ (3 มี.ค. 2565) ราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 12:26 น. อยู่ที่ระดับ 64.75 บาท เพิ่มขึ้น 2.00 บาท หรือ 3.19% โดยทำจุดสูงสุดที่ 65.25 บาท และทำจุดต่ำสุดที่ 63.75 บาท ด้วยมูลค่าการซื้อขาย 2.92 พันล้านบาท

นายปริญญ์ กิจจาทรพิทักษ์ ผู้อำนวยการฝ่ายวิเคราะห์หลักทรัพย์ บล.เคจีไอ (ประเทศไทย) กล่าวว่า หุ้น AOT ปรับตัวขึ้นรับผลบวกจากนโยบายรัฐบาลชัดเจนว่าจะไม่มีการล็อกดาวน์และจะเดินหน้าเปิดประเทศรับนักท่องเที่ยวต่างประเทศ
รวมถึงการะบาดของเชื้อไวรัสโควิด-19 สายพันธุ์โอมิครอนแม้จะแพร่เร็วแต่อาการไม่รุนแรง ทำให้แนวโน้มการดำเนินการตามแผนของ AOT ไม่น่าจะสะดุดลง อีกทั้ง AOT จะสิ้นสุดมาตรการให้ความช่วยเหลือผู้เช่าพื้นที่ภายในสนามบินในเดือน มี.ค.2566 ทำให้คาดว่าหลังจากนี้ผลประกอบการ AOT จะกลับมามีกำไร นอกจากนี้ส่วนหนึ่งมาจากแรงซื้อของนักลงทุนต่างชาติ
โดยประเมินว่า AOT จะพลิกกลับมามีกำไรสุทธิ 12,754 ล้านบาทในปี 2566 จากคาดว่าจะขาดทุนสุทธิ 4,400 ล้านบาทในปี 2565 ซึ่งเป็นการขาดทุนที่ลดลงจากปีก่อนหน้าที่ขาดทุน 16,322 ล้านบาท เพราะมองว่าปี 2564 น่าจะเป็นจุดต่ำสุดแล้ว
ทั้งนี้แนะนำ “ซื้อ” ให้ราคาเป้าหมาย 73 บาท